## Uredba o izmjenama i dopunama Uredbe o unutarnjem ustrojstvu Ministarstva znanosti, obrazovanja i športa

### NN 86/2008 (23.7.2008.), Uredba o izmjenama i dopunama Uredbe o unutarnjem ustrojstvu Ministarstva znanosti, obrazovanja i športa

# VLADA REPUBLIKE HRVATSKE

2762

Na temelju članka 60. stavaka 1. i 2. Zakona o sustavu državne uprave
(»Narodne novine«, broj 75/93, 92/96, 48/99, 15/2000, 127/2000, 59/2001,
199/2003 i 79/2007), Vlada Republike Hrvatske je na sjednici održanoj 17. srpnja
2008. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA ZNANOSTI, OBRAZOVANJA I ŠPORTA

Članak 1.
U Uredbi o unutarnjem ustrojstvu Ministarstva znanosti, obrazovanja i športa
(»Narodne novine«, broj 27/2008), u članku 70. stavku 2. dodaje se točka 9.4.
koja glasi:
»9.4. Odjel za osiguranje kvalitete obrazovnoga sustava.«.
Članak 2.
Članak 73. mijenja se i glasi:
»Odjel za cjeloživotno učenje i upravljanje fondovima EU obavlja poslove analize
stanja u sustavu redovitoga obrazovanja i obrazovanja odraslih, surađuje s
državnim i međunarodnim tijelima i institucijama, priprema programske okvire
razvoja sustava, prati i vrednuje programe u okviru sektorske nadležnosti,
provodi sve poslove prema predviđenim procedurama za provedbu projekata fondova
EU, prati provedbu projekata, izvještava i nadzire tijek provedbe, te usko
surađuje sa svim tijelima i institucijama nadležnima za unaprjeđenje sustava
obrazovanja putem europskih fondova; pri provedbi i praćenju obavlja i
neposredan uvid u kvalitetu provedbe te pruža stručnu pomoć korisnicima
projekata u skladu s propisanim procedurama, prati i analizira stanje te
predlaže mjere za unaprjeđivanje sustava obrazovanja odraslih, utvrđuje
propisane uvjete za obavljanje djelatnosti obrazovanja odraslih, surađuje sa
stručnim tijelima, institucijama i ustanovama na izradi strateških okvira i
programskih dokumenata za razvoj obrazovanja odraslih, prati i usklađuje
međunarodne i nacionalne prioritete u obrazovanju odraslih i nadzire provedbu
projekata opismenjavanja. Odjel obavlja i druge poslove koje odredi ministar.
U Odjelu se ustrojavaju:
9.3.1. Odsjek za cjeloživotno učenje, pripremu i praćenje programa iz fondova EU
9.3.2. Odsjek za pripremu i provedbu projekata iz fondova EU
9.3.3. Odsjek za obrazovanje odraslih.«.
Članak 3.
Naslov iznad članka 74. i članak 74. mijenjaju se i glase:
»9.3.1. Odsjek za cjeloživotno učenje, pripremu i praćenje programa iz fondova
EU
Članak 74.
Odsjek za cjeloživotno učenje, pripremu i praćenje programa iz fondova EU
obavlja poslove analize stanja u sustavu redovitoga obrazovanja i obrazovanja
odraslih, surađuje s državnim i međunarodnim tijelima i institucijama, priprema
programske okvire razvoja sustava, prati i vrednuje programe u okviru sektorske
nadležnosti. Odsjek obavlja i druge poslove koje odredi ministar.«.
Članak 4.
Naslov iznad članka 75. i članak 75. mijenjaju se i glase:
»9.3.2. Odsjek za pripremu i provedbu projekata iz fondova EU
Članak 75.
Odsjek za pripremu i provedbu projekata iz fondova EU provodi sve poslove prema
predviđenim procedurama za provedbu projekata fondova EU, prati provedbu
projekata, izvještava i nadzire tijek provedbe te usko surađuje sa svim tijelima
i institucijama nadležnima za unaprjeđenje sustava obrazovanja putem europskih
fondova. Odsjek pri provedbi i praćenju obavlja i neposredan uvid u kvalitetu
provedbe, te pruža stručnu pomoć korisnicima projekata u skladu s propisanim
procedurama. Odsjek obavlja i druge poslove koje odredi ministar.«.
Članak 5.
Iza članka 75. dodaju se naslovi i članci 75.a i 75.b koji glase:
»9.3.3. Odsjek za obrazovanje odraslih
Članak 75.a
Odsjek za obrazovanje odraslih prati i analizira stanje te predlaže mjere za
unaprjeđivanje sustava obrazovanja odraslih, utvrđuje propisane uvjete za
obavljanje djelatnosti obrazovanja odraslih, surađuje sa stručnim tijelima,
institucijama i ustanovama na izradi strateških okvira i programskih dokumenata
za razvoj obrazovanja odraslih, prati i usklađuje međunarodne i nacionalne
prioritete u obrazovanju odraslih i nadzire provedbu projekata opismenjavanja.
Odsjek obavlja i druge poslove koje odredi ministar.
9.4. Odjel za osiguranje kvalitete obrazovnoga sustava
Članak 75.b
Odjel za osiguranje kvalitete obrazovnoga sustava uspostavlja, održava i razvija
sustav osiguranja kvalitete rada srednjoškolskih ustanova u Republici Hrvatskoj,
surađuje s Nacionalnim centrom za vanjsko vrednovanje obrazovanja na izradi i
razvoju prijedloga zakonskih i drugih propisa kojima se uređuje srednjoškolski
dio sustava odgoja i obrazovanja, te uspostavljaju mehanizmi praćenja i analize
rezultata provedbe nacionalnih ispita i državne mature, kao i provedba
Nacionalnoga programa mjera za uvođenje obveznoga srednjoškolskog obrazovanja;
izrađuje prijedloge procedura za razvoj sustava kvalitete, surađuje s
nacionalnim i međunarodnim institucijama i tijelima vezanim uz uspostavu i
razvoj sustava kvalitete obrazovanja, prati sustav kvalitete, te obavlja druge
poslove iz djelokruga rada Uprave. Odjel obavlja i druge poslove koje odredi
ministar.«.
Članak 6.
Članak 96. mijenja se i glasi:
»Uprava za nacionalni kurikulum osigurava učinkovitu i racionalnu realizaciju
ciljeva odgojno-obrazovne politike Republike Hrvatske glede razvoja i
implementacije nacionalnog kurikuluma, provodi stručno-razvojno praćenje i
provedbu nacionalnog kurikuluma (prikupljanje istraživačkih, statističkih i
drugih podataka, razvoj kurikuluma i njegovo unaprjeđenje kao trajni proces).
Odjel prati realizaciju nacionalnog kurikuluma, a temeljem vrednovanja
kurikulumskih sastavnica planira kratkoročne i dugoročne promjene unutar sustava
odgoja i obrazovanja na razini predškolskog, osnovnoškolskog i srednjoškolskog
odgoja i obrazovanja, osigurava stalnu stručnu pomoć i potporu za provedbu
kurikuluma svim neposrednim i posrednim odgojno-obrazovnim čimbenicima, ispituje
obrazovne potrebe zaposlenih, te planira njihovo osposobljavanje, obrazovanje,
usavršavanje i licenciranje, kao i poslove koje odredi ministar.
U Upravi se ustrojavaju:
15.1. Odjel za osiguranje kvalitete nacionalnog kurikuluma
15.2. Odjel za profesionalni razvoj zaposlenih u odgoju i obrazovanju.«.
Članak 7.
Naslov iznad članka 97. i članak 97. mijenjaju se i glase:
»15.1. Odjel za osiguranje kvalitete nacionalnog kurikuluma
Članak 97.
Odjel za osiguravanje kvalitete nacionalnog kurikuluma osigurava učinkovitu i
racionalnu realizaciju ciljeva odgojno-obrazovne politike Republike Hrvatske
glede razvoja i implementacije nacionalnog kurikuluma, provodi stručno-razvojno
praćenje i provedbu nacionalnog kurikuluma (prikupljanje istraživačkih,
statističkih i drugih podataka, razvoj kurikuluma i njegovo unaprjeđenje kao
trajni proces). Odjel prati realizaciju nacionalnog kurikuluma, a temeljem
vrednovanja kurikulumskih sastavnica planira kratkoročne i dugoročne promjene
unutar sustava odgoja i obrazovanja na razini predškolskog, osnovnoškolskog i
srednjoškolskog odgoja i obrazovanja. Odjel obavlja i druge poslove koje odredi
ministar.«.
Članak 8.
Naslov iznad članka 98. i članak 98. mijenjaju se i glase:
»15.2. Odjel za profesionalni razvoj zaposlenih u odgoju i obrazovanju
Članak 98.
Odjel za profesionalni razvoj zaposlenih u odgoju i obrazovanju osigurava stalnu
stručnu pomoć i potporu za provedbu kurikuluma svim neposrednim i posrednim
odgojno-obrazovnim čimbenicima, ispituje obrazovne potrebe zaposlenih, te
planira njihovo osposobljavanje, obrazovanje, usavršavanje i licenciranje. Odjel
obavlja i druge poslove koje odredi ministar.«.
Članak 9.
Podnaslov iznad članka 99. i članak 99. brišu se.
Članak 10.
U tabelarnom prikazu okvirnog broja državnih službenika i namještenika mijenja
se okvirni broj državnih službenika potrebnih za obavljanje poslova iz
djelokruga rada Ministarstva znanosti, obrazovanja i športa.
Novi okvirni broj državnih službenika i namještenika prikazan je u Tablici, koja
je sastavni dio ove Uredbe i koja se ne objavljuje u Narodnim novinama.
Članak 11.
Ministar znanosti, obrazovanja i športa uskladit će, uz prethodnu suglasnost
središnjeg tijela državne uprave nadležnog za službeničke odnose, Pravilnik o
unutarnjem redu Ministarstva znanosti, obrazovanja i športa, u skladu s
odredbama ove Uredbe, u roku od 15 dana od dana stupanja na snagu ove Uredbe.
Članak 12.
Ova Uredba stupa na snagu danom objave u »Narodnim novinama«.
Klasa: 023-03/08-01/16
Urbroj: 5030104-08-3
Zagreb, 17. srpnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur., v. r.**

Uredba, NN 86/2008-2762
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)